### ΟΜΗΡΟΥ ΟΔΥΣΣΕΙΑ

### ε 1-165

**Στόχοι**: οι μαθητές:

* να κατανοήσουν το περιεχόμενο της ενότητας
* να υπολογίσουν τον χρόνο δράσης της *Οδύσσειας*
* να κατανοήσουν το ήθος της Καλυψώς ως εκδήλωση του ανθρωπομορφισμού των θεών
* να κατανοήσουν την περιγραφή ως αφηγηματικό τρόπο
* να εμπεδώσουν την τεχνική της προοικονομίας και τον προφορικό τρόπο σύνθεσης των επών
* να αντιληφθούν την εμφάνιση του πρωταγωνιστή / Οδυσσέα στο προσκήνιο και στο ποιητικό παρόν, ύστερα από τέσσερις ραψωδίες.

### Επεξεργασία του κειμένου (συνοπτική θεώρηση):

**1. Ανάγνωση της ενότητας.**

**2. Επισήμανση των κύριων σημείων που βοηθούν στην εξέλιξη του μύθου.** (β΄αγορά των θεών → αποστολή του Ερμή στο νησί της Καλυψώς / εφαρμογή α΄ μέρους του σχεδίου της Αθηνάς → άφιξη του Ερμή στην Ωγυγία και στη σπηλιά της Καλυψώς → ανακοίνωση της απόφασης των θεών για τον νόστο του Οδυσσέα → αποδοχή της απόφασης από την Καλυψώ)

**3. Επισήμανση του χρόνου δράσης.** (1: *Mόλις σηκώθηκε η Aυγή* / 7η μέρα)

**4. Πώς αντιδρά η Καλυψώ στην ανακοίνωση της απόφασης;** (130-161: αρχικά αιφνιδιάζεται, μετά οργίζεται με τους θεούς κατηγορώντας τους για ζηλοφθονία, στη συνέχεια προβάλλει δικαιώματα πάνω στον Οδυσσέα, δείχνοντας τον έρωτά της γι’ αυτόν, στο τέλος συμμορφώνεται με την απόφαση του Δία και δηλώνει πρόθυμη να βοηθήσει τον Οδυσσέα στο ταξίδι επιστροφής / γενναιόδωρη / ενδιαφέρεται και αγαπάει τον Οδυσσέα – η αντίδραση της Καλυψώς είναι χαρακτηριστική περίπτωση ανθρωπομορφισμού / δίνει την εικόνα ερωτευμένης γυναίκας)

**5. Επισήμανση της περιγραφής** (της σπηλιάς, 66-82) ως αφηγηματικού τρόπου.

**6. Επισήμανση της προοικονομίας** της κατασκευής της σχεδίας, της Φαιακίδας και του νόστου (38-49)

**7. Επισήμανση της επανάληψης στίχων.** (51-53 → πβ. α 109-111 / προφορική σύνθεση και διάδοση των επών)

**8. Σε ποιο σημείο του νησιού βρίσκεται ο Οδυσσέας;** (92-95: εικόνα του νοσταλγού Οδυσσέα / το εξωτικό τοπίο της Ωγυγίας τον αφήνει ανέγγιχτο / ο ήρωας είναι δυστυχισμένος και θρηνεί)

### Εργασίες:

1) Για ποια γεγονότα που θα συμβούν στο μέλλον της *Οδύσσειας* μας προετοιμάζει η β΄ αγορά των θεών (1-49) ;

2) Να εντοπίσετε μερικά σημεία από τις αντιδράσεις της Kαλυψώς (στ. 130-161) που επιβεβαιώνουν τον ανθρωπομορφισμό των ομηρικών θεών (βλ. και το Γ5 της 2ης Ενότητας, σελ. 24) . (σχολ. εγχ. σ. 56)

3) Να περιγράψετε / ζωγραφίσετε τη σπηλιά της Καλυψώς (66-82).